L-Eżekuttiv tal-Partit Nazzjonalista jaddotta abbozz ta' statut ġdid
Imtella' Ġunju 13, 2020 - Aġġornata 13 Ta' Ġunju, 2020 7:00pm L-isem se jibqa' l-istess, il-Kap tal-Partit Nazzjonalista se jibqa' jiġi elett mit-tesserati u se jinħoloq Kunsill Konsultattiv bis-sehem ta' persuni li f'xi żmien servew bħala kap, viċi kap jew segretarju ġenerali u jkunu rtiraw minn kull kariga fil-partit. Dawn huma tnejn mill-punti f'abbozz ta' statut ġdid approvat mill-Kumitat Eżekuttiv tal-Partit Nazzjonalista, li ntqal mistenni jixpruna l-Partit Nazzjonalista f'għodda qawwija ta' ġid għall-poplu. Id-dokument ta' sitt taqsimiet u 170 artiklu issa se jiġi diskuss mill-Kunsill Ġenerali li se jitlaqqa' fil-jiem li ġejjin fejn mistennija tingħata l-approvazzjoni finali. Il-proċess għat-tibdil tal-istatut isegwi process twil ta' konsultazzjoni li tmexxa mill-Avukat Louis Galea. Il-Partit Nazzjonalista qal li l-emendi fl-istatut huma maħsuba li jimmodernizzaw il-partit, jagħtuh xejra ġdida u jintroduċu sensiela ta' elementi ġodda fl-istruttura u l-organizzazzjoni tiegħu. Jagħmilha ċara li l-ebda persuna ma tista' tinżamm milli tissieħeb fil-partit minħabba diżabilità, sess, orjentazzjoni, twemmin reliġjuż jew identità tal-ġeneru. Id-dokument jassigura li t-tmexxija fil-livelli kollha tal-partit tkun komposta minn tal-inqas 40% nisa, 20% żgħażagħ u 40% irġiel. Inħolqot kategorija ġdida fis-sħubija ta' membri assoċjati għal dawk il-barranin reġistrati bħala votanti għall-elezzjonijiet tal-Kunsilli Lokali jew tal-Parlament Ewropew. Se jiddaħħal saff ġdid fl-organizzazzjoni ta' livell reġjonali minflok dak distrettwali. Se terġa' tiġi organizzata b'funzjonijiet ġodda t-tmexxija tal-partit. Intqal li l-irwol ta' Segretarju Ġenerali se jiġi definit mill-ġdid u se jkun hemm President għal Riċerka Politika u ieħor għal Djalogu Soċjali u Outreach. Se tiżdied fergħa għall-Isport u forum kordinament aħjar tal-fergħat. Se jiddaħħlu provvedimenti li jsaħħu l-Uffiċċju Elettorali tal-Partit Nazzjonalista u d-direzzjoni tal-Komunikazzjoni. Is-sehem tal-Kunsillieri Lokali ġie rikonoxxut b'iktar saħħa għaliex minn tliet rappreżentanti fl-Eżekuttiv telgħu għal 13, wieħed minn kull distrett. L-abbozz jagħti idea ta' organizazzjoni minn isfel għal fuq u fl-istess ħin jinsisti fuq distinzjoni ċara bejn il-politika tal-partit u l-operat finanzjarju tal-entitajiet kummerċjali tiegħu, b'mod li dawn jitmexxew fuq bażi aktar trasparenti u kummerċjali. Il-Kumitat Eżekuttiv approva wkoll stqarrija ġdida ta' missjoni u viżjoni li tirrifletti l-valuri u l-ideali li dejjem ħaddan il-partit, aġġornati għall-bidliet u l-bżonnijiet tas-soċjetà llum. Fost oħrajn, jintqal li l-Partit Nazzjonalista iħares lejn il-politika bħala l-ogħla sejħa u impenn għal servizz b'rieda tajba fl-interess tal-poplu u li fil-ħidma tiegħu l-partit ifittex li l-Istat ikun il-qaddej ta' niesu.